google/wiki40b huggingface dataset:
Kulleseidkanalen

Kulleseidkanalen ligger ved tettstedet Finnås på øya Bømlo i Bømlo kommune i Hordaland. Kanalen ble ferdigstilt i 1856 for å lette båtene sin ferd mellom østsiden og vestsiden av Bømlo. Kanalen ble utvidet og gjort dypere og breiere i perioden 1927-1935 og består av tre kanaler (Austre, midtre og vestre kanal). Total lengde for kanalanlegget er 1,7 kilometer. 
I dag er kanalen et lite handelssted og turiststed, med blant annet dagligvareforretning, bensinstasjon og en populær gjestehamn. Det er planer om å lage et badeland ved Kulleseidkanalen.
Kulleseid var navnet på matrikkelgården med gårdsnummer 122 i Bømlo kommune.
Sykling under Middelhavslekene 1991

Sykling under Middelhavslekene 1991. Sykling var en av flere sporter under de ellevte middelhavslekene som ble arrangert i Athen i Hellas i perioden 28. juni til 12. juli 1991. Det var tiende gangen som sykling var med på programmet under middelhavslekene. Det var seks øvelser, kun for menn.
Jane Burden

Å skape seg selv

Janes utdannelse var ekstremt begrenset og hun var sannsynlig bestemt for å bli hushjelp. Etter at hun ble forlovet ble hun utdannet privat. Hennes skarpe intelligens gjorde det mulig for henne på kort tid å skape om på seg selv og nærmest bygge opp en ny personlighet. Hun ble en grådig lesehest og kunne etter hvert lese fransk og senere italiensk flytende. Hun ble også en dyktig klassisk pianist. Hennes manerer og tale ble forfinet i den grad at hennes samtidige refererte til henne som «dronningaktig». Senere i livet hadde hun ingen problemer med å omgå de høyere samfunnsklasser og på grunn av dette synes det som om hun var inspirasjon for Mrs Higgins i George Bernard Shaws skuespill Pygmalion (1914).
Hun giftet seg med William Morris i St. Michael's Church i Oxford den 26. april 1859. Hennes far var på denne tiden beskrevet som en hestepasser ved 65 Holywell Street i Oxford.
Jane Burden og William Morris levde først i Red House i Bexleyheath i Kent. Mens de var der født hun to døtre, Jane Alice (Jenny), født i januar 1861, og Mary (May), født i mars 1862, som senere redigerte sin fars arbeider. May Morris fulgte i sin fars fotspor ved å bli en vever og dessuten sosialist. Som en ung pike satt hun noen ganger som modell for Rossetti og kan blant annet bli sett i hjørnet av hans Ghirlandata, et maleri som Rossetti har referert til som det «grønneste maleri i verden». Jenny Morris fikk senere diagnosen epileptisk, men levde et langt liv.
Ekteparet levde deretter i mange år i Kelmscott Manor på grensen mellom Oxfordshire-Wiltshire. Dette huset er nå bevart og åpent for publikum.

Kunstnerisk inspirasjon

Jane Morris ble tett knyttet til Rossetti, og foruten å bli hans inspirasjon og muse, kan hun også ha blitt hans elskerinne. Det siste er et dog et åpent og ubekreftet spørsmål. Ettersom Rossetti og Morris var venner var dette forholdet ikke åpent, og kanskje heller ikke seksuelt.
I 1884 møtte Jane poeten og den politiske aktivisten Wilfrid Scawen Blunt ved et selskap hos hennes nære venninne Rosalind Howard, den senere hertuginne av Carlisle. Det synes som om det oppsto en øyeblikkelig tiltrekning mellom Wilfrid og Jane. I løpet av 1887, senest, synes det som om de har blitt intime. Deres intime forhold fortsatte fram til 1894 og de forble nære venner helt til hun døde.
William Morris døde den 3. oktober 1896 i Kelmscott House i Hammersmith i London mens Jane Morris døde den 26. januar 1914 mens hun bodde i 5 Brock Street i Bath.
Tidsklemme

Tidsklemme er en forholdsvis ny og populær betegnelse på en følelse av at tiden ikke strekker til for det en må gjøre eller ønsker å gjøre. Psykologen Sissel Gran er av og til kalt «tidsklemmas mor», men daværende KrF-leder Valgerd Svarstad Haugland skal ha vært den første som (i 2001) brukte uttrykket . Problemstillingen er eldre. Den ser ut til å ha blitt mer aktuell etter 1945 – kanskje noe senere i Norge enn i Sverige, hvor Povel Ramel sang inn slageren Bråttom bråttom bråttom i 1951. Økonomen Stefan Lindtners Det rastløse velferdsmenneske kom på norsk i 1970. Eksempler på nyord og uttrykk i norsk som tyder på økende behov for å «spare tid», er Vårt oppjagete livstempo (1949), snarkjøp (1949), stress (1960) og straksløsning (1971).
Tidsklemma smitter også over på barna. En undersøkelse viste at ca. 60 % av barnehagebarna syns de voksne har for dårlig tid. En annen viste at over halvparten av foreldrene legger barna for sent i forhold til antatt søvnbehov for alderen – og dette gjaldt alle aldersgrupper bortsett fra at barn på 12–24 måneder ikke var med i undersøkelsen. Tall fra reseptregisteret (2007) viste at 3733 norske barn mellom 0 og 9 år brukte sovemidler og beroligende midler.
Tidsklemme-spørsmålet blir ofte redusert til et problem for småbarnsforeldre, særlig mødre. Men 31 % av personer uten barn opplever ofte at de sliter med å rekke alt som må gjøres, mot 47 % for personer med hjemmeboende barn under 18. Dette fant Jörgen Larsson i sin doktorgrad Studie om tidsmessig velferd – tidsstrategier og tidspolitik for småbarnsfamilier.

Forebyggelse

Siden 1970-årene har en rekke tiltak være forsøkt eller iallfall foreslått for å komme tidsklemma til livs – særlig, men ikke bare, i arbeidslivet. Sekstimersdagen var alt i 1920-årene et viktig i krav i deler av arbeiderbevegelsen. Det ble gjenopptatt i 1970-årene, særlig i tilknytning til den «nye» kvinnebevegelsen. SV programfestet sekstimersdagen i 1975. Kravet ble fremmet på LO-kongressen flere ganger fra 1977 av. Helt siden åttetimersdagen ble innført i 1919 er likevel de fleste arbeidstidsforkortelser blitt tatt ut med kortere arbeidsuke og lengre ferier. De siste årene er det også blitt vanligere å ta fri på fredager.
I tillegg til politiske krav er det holdt en mengde kurs og utgitt mange håndbøker m.m. som er ment å lære folk å utnytte tiden bedre, både i og utenom arbeidslivet. Mest kjent internasjonalt er kanskje Kerry Gleeson og hans PEP (Personal Efficiency Program). Gleesons hovedtese er at vi får gjort mer hvis vi gjør det nå, og unngår prokrastinering. Sissel Gran mener at de som klarer å leve hektisk uten å stresses, er de som er til stede i det de gjør når de gjør det. Det kan minne om Dianne Holum, treneren til Eric Heiden og selv OL-mester på skøyter – som sa at noe av kunsten med skøyteløp er å yte sitt beste og samtidig slappe av.
Per Nilsson

Odd Grenland

Han kom til Odd Grenland før sesongen 2005 for omtrent 3 millioner kroner, sannsynligvis klubbens dyreste spiller før 2007. Etter halvspilt sesong i 2006 hadde «Pelle» fått mye skryt av både trenere, spillere og eksperter, og ble rangert som en av Tippeligaens stabilt beste spillere. Før overgangsvinduet stengte 31. august 2006 mottok Odd flere bud fra Sunderland AFC, uoffisielt på 15 millioner kroner, men klubben valgte å beholde Nilsson ut sesongen. Han ble kåret til Årets spiller i norsk fotball av VG i 2006. Til Hoffenheim gikk Nilsson for om lag 15 millioner kroner sommeren 2007.

TSG 1899 Hoffenheim

Starten av sesongen 2009/2010 blir Pelle valgt frem av medspillerne til å være lagets kaptein etter å ha vært visekaptein sesongen før. Men allerede 3 oktober(8. serierunde) får Pelle et brudd i høyrearmen etter en duell med Aristide Bancé som setter han ut av laget for en tid, men han utførte egne treningsøkter med gips.

1. FC Nürnberg

I juni 2010 signerte han for FC Nürnberg etter at det ble mindre og mindre spilletid i Hoffenheim.
Mordet på Andreas Baader

Mordet på Andreas Baader er et oljemaleri utført av Odd Nerdrum i 1977–1978.
Bildet, som er et oljemaleri som måler 324 x 262 cm, er et av de mest kjente norske politiske kunstverk noensinne. Maleriet vakte svært sterke reaksjoner både i Norge og Tyskland da Nerdrum lanserte bildet på Høstutstillingen i 1978.
Bildet viser den beryktede terroristen Andreas Baader, i Nerdrums framstilling som martyr som brutalt blir myrdet. De offisielle rapporter konkluderer med at Baader begikk selvmord i Stammheim-fengselet etter at forsøket på å presse myndighetene til å løslate ham gjennom to terroraksjoner (en kidnapping, som resulterte i mord, og en flykapring) mislyktes.
Den kjente finansmannen Trygve Hegnar var modell for bildet der han gav ansikt til terroristens morder i fengselscellen.
Bildet var i 2012 utstilt på Astrup Fearnley Museet for Moderne Kunst.
Clarion Collection Hotel Gabelshus

Clarion Collection Hotel Gabelshus, tidligere Hotel Gabelshus, er et hotell på i Gabels gate 16 på Frogner i Oslo. Bygningen ble tegnet av arkitektene Morgenstierne & Eide og det ble oppført i perioden fra 1911 til 1912 i nybarokk-stil.
Teglrødt grasfly

Utseende

Et middelsstort (vingespenn 36 – 41 mm), vanligvis rødlig nattfly. Forvingene er brune, vanligvis med et rødlig skjær. Mellomlinjene, som avgrenser vingens midtfelt, er smale og svarte, oppstykket i spredte, kommaformede, svarte tverrstreker. Nyremerket er kommaformet, med litt hvitt i den nederste delen, vanligvis lite tydelig. Bakvingen er grå. Hannen har en svart, trekantet flekk på undersiden av bakkroppen.

Levevis

Denne arten finnes mest i skog. Larvene lever på ulike gras, men også på lave urter som for eksempel løvetann og vassarve. De voksne sommerfuglene flyr om natten i juli – august.

Utbredelse

Arten er utbredt i Europa. I Norge finnes den nord til det nordlige Oppland og Sogn og Fjordane.
Olympisk rekordhistorikk på 3000 m hurtigløp

Olympisk rekordhistorikk på 3 000 m hurtigløp. Øvelsen er kun på OL-programmet for damer og var første gang OL-øvelse i 1960.
Bryting

Bryting er en idrettsgren i form av en tvekamp mellom to utøvere. Flere av kampsportene som regnes som stilarter av bryting, har internasjonal utbredelse og lange historiske røtter. 
Helleristninger og hulemalerier, antatt å være 15 000 til 20 000 år gamle funnet i Sør-Europa, viser brytere i de samme posisjoner som i nåtidens OL.
Bryting var den siste, viktigste og avgjørende begivenheten i pentathlon, grekernes populære femkamp i antikkens olympiske leker. Lister over olympiske brytemestre finnes siden 708 f.Kr.. I dag brukes fortsatt de samme grepene som egypterne benyttet og beskrev på tempelvegger såvel som faraoenes gravkamre for 5 000 år siden.
I Norge er bryting utøvd siden 1890-tallet og det første NM ble avholdt i 1910. Bryting har vært OL-gren siden første moderne olympiade i 1896.

Gjennomføringen av brytekamp

Bestemte grep og teknikker for fall og kast reduserer sjansen for en eventuell skade på en motstander. Dette gjør bryting til en kampsport hvor bryteren oppnår gevinst fra sin styrke, list og smidighet fremfor av å ha voldt motstanderen skade. Det er også helt klare regler på hva bryteren ikke kan foreta seg i en brytekamp. Alvorlige skader i bryting,ses ikke spesielt ofte.
Det er ingen øvre aldersgrense for bryting.

Organisering

Det finnes brytere som konkurrerer i henhold til en proff-kontrakt, og så finnes det de som konkurrerer i åpne,internasjonale turneringer, uten at bryteren har tilknytning til noen organisasjon.
En av de mest innflytelsesrike organisasjoner, relatert til noen av bryte-stilartene er FILA.

Utbredelse

I Norge er det registrert 30 bryteklubber i Norges Bryteforbund. Den ledende og mest suksessrike klubben er Kolbotn IL. De leder merittlistene over OL, VM og EM-medaljer. Kolbotn leder også statistikken over flest NM-medaljer (43), foran Kristiansund AK (35) og BK Atlas (31).
Totalt regner man med at det på verdensbasis finnes ca. 20 000 000 utøvende brytere.
Podvis Col

Podvis Col (bulgarsk седловина Подвис, ‘Sedlovina Podvis’) er et isdekt skard med en høyet på 1494 moh på Davis Coast i Graham Land i Antarktis som strekker seg 1,6 KM mellom Korten Ridge i nordvest og Detroit Plateau mot sørøst. Det ligger oppom Sabinebreen i nord og Templebreen i sørvest.
Skardet er kalte opp etter bebyggelsen Podvis sørøst i Bulgaria.
Rachiceridae

Utseende

Middelsstore (4 – 14 mm), slanke, mygglignende fluer, lette å kjenne på de kamformede antennene hos de fleste artene. Brystet (thorax) er uten børster og sparsomt dekket av korte hår. Bakkroppen er ganske  lang og tynn, mer eller mindre sylindrisk. 
Hodet er ganske lite, med en tydelig "hals" og store fasettøyne som ikke møtes i pannen. Vanligvis har forkanten av fasettøyet en vinkelformet innskjæring rett over antennefestet. På hodet er det ingen børster, 
bare fine hår. De tre punktøynene er ganske små og sitter forholdsvis langt framme i pannen. Antenne|Antennene er karakteristiske og ulike alle andre fluer. De består av 12 eller flere ledd, opptil 41. De to innerste leddene (scapus og pedicellus) er normalt utseende, kort sylindriske, men de andre leddene (til sammen kalt flagellum) er tydelig sagtakkede eller med lange, bladformede utvekster som gjør hele antennen kamformet. Lignende antenner finnes hos en del stankelbein som rachiceridene kanskje kan forveksles med, men disse er mye mer langbeinte. Antenneleddene mangler hår. Munndelene er puteformede og ikke forlengede. 
Vingene har ofte mørke felter eller bånd. Det er fem lukkede celler inne i vingen rundt midten.
Beina er ganske slanke og forholdsvis lange, uten børster men med tydelige sporer på leggene (tibiae), én på det forreste beinparet og to på de to bakerste. 
Larvene er lange og slanke, sylindriske, hode-enden er mørk, hard og kjegleformet tilspisset. Bakkroppsspissen bærer et par korte kroker.

Levevis

Larvene lever i råtten ved, der de gjerne er rovdyr som spiser andre vedlevende smådyr. De voksne finnes gjerne i skog. Ellers er lite kjent om biologien til denne familien.
Rachiceridene trives best i varme klima og er i Europa bare kjent fra Spania.
Cryptobelus

Utseende

En middelsstor, rødbrun trebukk. Kroppen er temmelig jevnbred og smal. Hodet er stort og bredt, kjevene ikke forstørrede, fasettøynene ganske små og ikke utstående. Antennene er tynne og noe over halvparten så lange som kroppen hos hannen. Pronotum er rektangulært med ganske rette sider som er piggete. Dekkvingene er parallellsidige med rettvinklede "skuldre". Overflaten er læraktig uten lengderibber. Beina er forholdsvis korte.

Utbredelse

Arten er utbredt i Papua Ny-Guinea.
Calgary

Kultur

Calgary avholder mange store årlige festivaler, som blant annet: Calgary Stampede, The Folk Music Festival, The Syrin Festival, One Yellow Rabbit High Performance Rodeo, Calgarys internasjonale festival for kunst, Banff-Calgary International Writers Festival, Calgary International Tale Festival One World Festival, og den fjerde største karibiske festival i landet (Carifest). 
En innbygger i Calgary kalles for en Calgarian.

Sport

I 1988 arrangerte Calgary, som første kanadiske by, de olympiske vinterleker.
Calgary ble rangert som verdens reneste by av Mercer Quality of Living i en undersøkelse publisert i 2007 av Forbes Magazine. 
Byens NHL-lag heter Calgary Flames.

Politikk

Innbyggerne i Calgary velger 14 bystyremedlemmer og en borgermester til bystyret i Calgary hvert fjerde år. Den nåværende borgermesteren, Naheed Nenshi, ble først valgt i 2010 og senere gjenvalgt i 2013. Han er den første muslimske borgermesteren i en av de nordamerikanske storbyene.
Calgary er representert av 25 representanter i provinsparlamentet i Alberta. 20 av representantene kommer fra det progressive konservative partiet, tre kommer fra det liberale partiet og to kommer fra det konservative Wildrose Party. 
Calgary har åtte representanter i det føderale Underhuset. Alle åtte representerer Canadas konservative parti. Tidligere statsminister Stephen Harper var valgt fra valgdistriktet Calgary Southwest. Harper, som var statsminister fra 2006, er den andre statsministeren som er valgt inn fra Calgary. Richard Bedford Bennett, statsminister fra 1930 til 1935, var valgt inn fra Calgary West.
Tawfiiq Islamsk Senter

Tawfiiq Islamsk senter er Norges største somaliske moské. Den ligger i Åkebergveien 40 i Oslo.
Aleuter

Språk

Aleutene snakker i hovedsak engelsk i Alaska og russisk i Russland. I tillegg blir språket aleutisk snakket av omtrent 150 personer i Alaska og 5 personer i Russland.
Fra 1829 ble språket skrevet med kyrillisk alfabet. Fra 1970 begynte man å skrive språket med latinsk alfabet.
Svartkruttskyting

Svartkruttskyting er en skytesport hvor det skytes med antikke våpen fra svartkruttperioden eller kopier av disse. Det norske forbundet for svartkruttskyting er Norsk Svartkruttunion (NSU), som internasjonalt er tilsluttet Muzzle Loading Association International Committee (MLAIC) og Muzzle Loading Association Scandinavian Committee (MLASC).
Cluj (fylke)

Administrativ inndeling

Fylket har fem municipiu, èn by og 75 comună.
Ånebyleiren

Ånebyleiren (Åneby fangeleir) var den første tyske fangeleiren i Oslo-området, og nummer to i Norge etter Ulven ved Bergen. Seks brakker på påler ble bygd fra høsten 1940 til våren 1941. Fangeleiren lå på jordet ved Fossen gård, nord for dagens bensinstasjon i Hakadal. Tyskerne kalte leirene sine i Norge «Häftlingslager» (fangeleir).
De første fangene var de 97 gislene som tyskerne tok etter det britiske commandoraidet mot Lofoten 4. mars 1941. Etter fire dagers innesperring om bord i troppetransportskipet Bretagne på havna i Svolvær ble de sendt til Trondheim med D/S Renøy, før det bar videre med tog til Oslo. Etter et opphold i Møllergata 19 ankom de Ånebyleiren den 15. mars 1941. I tillegg var 84 politiske fanger innom leiren på grunn av krangel med tyskere, plakatriving og «tyskfiendtlig propaganda».
Det var en noe uferdig og sølete leir fangene kom til i vårløsningen 1941. De måket snø, ryddet og plantet, og de satte inn ovner i brakkene. Behandlingen av fangene var ikke hard, og sammen med vakter fikk de lov til å gå til butikken. De hadde ikke fangedrakter og ble selv satt til å sette opp det høye gjerdet rundt leiren. Fangene fikk lite mat, men hadde god støtte i lokalbefolkningen i Hakadal med Ingeborg Fearnley i spissen.
Kommandanten het Georg Angerer og var blant annet vaktsjef for tyskerne i Møllergata 19. Han hadde vært tysk spion fra 1934 da han kom til Norge som flyktning. Etter kort tid kom Obersturmführer Hermann Koch (også kalt «Stormfyrsten») inn i ledelsen. Han ble siden den første kommandanten for Grini fangeleir.
Mange fanger ble løslatt etter kort tid. Den 12. juni 1941 ble de 115 fangene som var igjen overført med lastebiler til den nyopprettede Grini fangeleir i Bærum, der de såkalte «Svolværgislene» fikk de første fangenumrene fra 1 til 64. Brakkene ble etter hvert fjernet og jordet ble benyttet til landbruksproduksjon igjen.
George Hogg

Innsats under den annen sino-japanske krig

Hogg er mest kjent for sin rolle under den andre kinesisk-japanske krig, (1937 – 1945), da han sammen med den new zealandske kommunist og forfatter, Rewi Alley, reddet 60 foreldreløse barn ved å føre dem på en marsj på 1 100 kilometer over farlige fjellpass, fra krigsområder i provinsen Shaanxi (Huang Shi) til fredelige områder i fylket Shandan i provinsen Gansu. Tidlig i mars 1945 ankom Hogg og guttene i Shandan. Alley leide en del gamle templer som ble omgjort til klasserom og verksteder, og Hogg ble rektor. Fra begynnelsen ble skolen hjulpet av venner fra New Zealand som senere opprettet en vennskapsforening for New Zealand-Kina.
I juli 1945 ødela Hogg en tå mens han spilte basketball med guttene. Tåen ble infisert med stivkrampe og han døde tre dager senere. Han er gravlagt utenfor byen.

Film

Historien om barna og deres lange marsj er filmatisert i 2008 med tittelen Children of the Silk Road eller Escape from Huang Shi.
«Jason»

«Jason» var en norsk selfangstskute på 495 brt som ble bygget ved Rødsverven (Framnæs Mek. Værksted i Sandefjord) i 1881. Den var rigget som bark og hadde en mindre hjelpemotor. Skipet var finansiert av forretningsmannen Christen Christensen fra Sandefjord. Hun ble i 1899 solgt til Italia og omdøpt «Stella Polare».
I 1888 brakte «Jason» Fridtjof Nansen til Grønland i forbindelse med den første dokumenterte kryssingen av øya.
I 1892/93 og 1893/94 ble «Jason» benyttet av Carl Anton Larsen på hvalfangstekspedisjoner til Antarktis for Christensens selskap A/S Oceana for å kartlegge hval- og selforekomster. «Jason» undersøkte i første rekke områdene rundt Sør-Georgia og øst for Antarktishalvøya og nådde 68°10' sørlig bredde, det sørligste punkt noen hadde seilt i dette området. Den første ekspedisjonen var hovedsakelig interessert i fangst av retthval, men observerte bare blåhval, finnhval og knølhval. Disse artene hadde man ikke tilfredsstillende utstyr for å kunne fange. Det ble imidlertid tatt over 6000 pelssel, og året etter reiste man ned med fire skip og over hundre mann for å fange mer sel.
Oberservasjonene fra «Jason»-ekspedisjonene ledet blant annet til at C.A. Larsen i 1904 etablerte hvalfangststasjonen Grytviken på Sør-Georgia.
«Jason» ble i 1899 solgt til den italienske prinsen og oppdageren Luigi Amedeo, hertug av Abruzzi og omdøpt «Stella Polare». Luigi Amedeo ledet en nordpolekspedisjon, og fra Kristiania gikk ferden til Arkhangelsk, der «Stella Polare» ankret opp 30. juni 1899. En overvintringsleir ble etablert på Frans Josefs land, men da hertugen mistet to fingre i løpet av overvintringen, tok kaptein Umberto Cagni over ledelsen av sledeturen som nådde 86° 34’ den 25. april 1900, 35–40 kilometer lenger nord enn Nansens rekord fra 1895. Den 16. august 1900 startet «Stella Polare» returreisen til Norge og ankom Tromsø 16. august. I 1902 ble hun strøket fra Lloyd's Register.
Sannidal

Sannidal er en tidligere kommune i Kragerø i Telemark, opprettet i 1837 som Sandøkedal formannskapsdistrikt.
1. januar 1882 ble Sannidal delt da Skåtøy ble skilt ut som egen kommune. Etter fradelingen hadde Sannidal 2 186 innbyggere.
1. januar 1960 ble Sannidal slått sammen med Skåtøy og Kragerø til den nye Kragerø kommune. Sannidal hadde ved sammenslåingen 2 604 innbyggere.
Veterancentret

Veterancentret er det danske forsvarets institusjon for koordinering av støtte til soldater, veteraner, etterlatte og pårørende før, under og etter Danmarks internasjonale engasjementer. Veterancentret ligger i Ringsted på Sjælland.

Oppgaver og ytelser

Veterancentrets oppgave er å gi mulighet for at alle veteraner kan anvende deres særlige kompetanse og erfaringer fra internasjonale operasjoner i det sivile samfunn samt øke oppmerksomheten og anerkjennelsen av veteranenes virke for Danmark. Videnscentret samler informasjon og erfaringer som kan utvikle og forbedre innsatsen for danske veteraner.
Institusjonen tilveiebringer relevant viten om veteranområder, som danner grunnlag for utvikling av den danske veteraninnsatsen.
Spark to a Flame: The Very Best of Chris de Burgh

Sporliste

Alle sangene er skrevet av Chris de Burgh.
Lords Appellant

Lords Appellant var en gruppe mektige engelske adelsmenn som samlet seg i 1380-årene for å ta den politisk kontrollen over landet fra Rikard II. De søkte i 1388 å stille for riksrett fem av kongens favoritter for å hindre det som de oppfattet som et tyrannisk og lunefylt styre. Gruppen fikk sitt navn fordi de appellerte til kongen for godt styre. Deres største ankepunkt var kongens avgjørelse om å slutte fred med Frankrike.
Lordene ble ledet av Thomas av Woodstock, 1. hertug av Gloucester (Edvard IIIs yngste sønn og dermed kongens onkel), Richard FitzAlan, 11. jarl av Arundel, Thomas de Beauchamp, 12. jarl av Warwick, Thomas de Mowbray, 1. hertug av Norfolk og Henry Bolingbroke, jarl av Derby og Northampton.
I 1387 startet de et væpnet opprør mot Rikard II, og slo hans styrker ved Radcot Bridge utenfor Oxford. De beholdt Rikard som gallionsfigur, men de fleste ved hans hoff ble tiltalt, fengslet, sendt i eksil eller henrettet. Blant de som ble rammet var Michael de la Pole, 1. jarl av Suffolk som ble tiltalt i 1386 og Robert de Vere, hertug av Irland, som ble fratatt sine titler og sendt i eksil.
I 1389 kom Rikards onkel og støttespiller John av Gaunt tilbake fra Spania, og Rikard kunne gradvis gjenoppbygge sin maktbase inntil han i 1397 knuste Lords Appellant. Etter at en av lordene, Henry Bolingbroke som var John av Gaunts sønn, ble kronet som Henrik IV i 1399 fikk flere av dem tilbake sine titler.